钦定古今图书集成/明伦汇编/氏族典/第265卷 > 王环
## 钦定古今图书集成/明伦汇编/氏族典/第265卷 > 王环

按《五代史王环传》：“环，镇州真定人。以勇力事孟知祥
为御者。及知祥僭号于蜀，使典卫兵。开运之乱，秦、凤、
阶、成入于蜀，孟昶以环为凤州节度使。周世宗即位，
明年，遣王景、向训攻秦、凤州，数为环所败。昶遣其秦
州节度使高处俦以兵援环，未至，闻堂仓兵败，溃归
处俦，判官赵玭闭城不内，处俦遂奔成都，玭乃以城”
降。成、阶二州相继亦降，独环坚守百馀日，然后克之世宗召见环，叹曰：“三州已降，环独坚守。吾数以书招
之，而环不答。至于力屈就擒，虽不能死，亦忠其所事
也。用之可劝事君者。”乃拜环右骁卫将军。是时，周师
已征淮，即以环佐侯章为攻取贼城水砦副部署。明
年，世宗再征淮，使环将水战卒数千，自蔡河以入淮。
环居军中，未尝有战功。蜀卒与环俱擒者，世宗不杀，
悉以从军。后多南奔于景，世宗待环益不疑。已而景
将许文缜、边镐等皆被擒，世宗悉以为将军，与环等
列第京师。明年，又幸淮南，又以环从。遇疾，卒于泗州。